SKRIFTLIG FORESPØRGSEL E-0168/00

af Alejandro Agag Longo (PPE-DE) til Kommissionen

(31. januar 2000)

Om: Franske lastbilers blokade af landevejene

Vi har i de seneste år flere gange været vidne til franske lastbilchaufførers strejker og senest til en blokade af grænserne til de andre EU-lande med de indlysende ulemper, som dette indebærer for det indre marked.

Det er ikke noget tilfælde, at denne protestaktion falder sammen med en periode, hvor der indføres bestemte varer fra Den Iberiske Halvø, så det i realiteten er de spanske og portugisiske transportvirksomheder samt de andre berørte sektorer der rammes, idet Frankrig er deres eneste adgangsmulighed til det øvrige fællesmarked.

Kan Kommissionen oplyse, hvilke foranstaltninger der fremover vil blive truffet for at finde en løsning på det aktuelle problem og forebygge disse aktioner, som finder sted næsten årligt på samme tidspunkt og resulterer i milliontab for den spanske og portugisiske økonomi?

Svar afgivet på Kommissionens vegne af Frederik Bolkestein

(16. marts 2000)

Det ærede parlamentsmedlem henleder Kommissionens opmærksomhed på de betydelige økonomiske konsekvenser de franske vognmænds grænseblokader, og navnlig de seneste blokader, har haft for europæiske virksomheder.

I den forbindelser ønsker Kommissionen at understrege, at det i henhold til fællesskabsretten påhviler medlemsstaterne at træffe alle fornødne og relevante foranstaltninger for at genetablere fri bevægelighed for varer på deres område, når sådanne begivenheder har fundet sted.

Det skal for så vidt angår Kommissionens reaktionsmuligheder på dette område bemærkes, at Kommissionen i henhold til Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1), nu har mulighed for at gribe hurtigt ind i sådanne situationer.

Kommissionen kan i første omgang reagere ved at fremsende en anmodning om nærmere oplysninger til den medlemsstat, hvor de pågældende hindringer finder sted. Kommissionen gjorde i øvrigt brug af denne mulighed i forbindelse med vognmændenes aktioner den 10., 11. og 31. januar og den 1. februar 2000. De franske myndigheder har hver gang inden for den fastsatte frist på to dage givet Kommissionen de nødvendige oplysninger om konfliktens udvikling og om de foranstaltninger, der var truffet for at undgå blokader.

Kommissionen kan i anden omgang gribe ind ved at anmode den pågældende medlemsstat om inden for en frist, der fastsættes af Kommissionen, at træffe enhver nødvendig og passende foranstaltning for at genetablere den fri bevægelighed for varer. Kommissionen har endnu ikke gjort brug af denne anden mulighed. Den har i forbindelse med de seneste konflikter vurderet, at det ikke var nødvendigt at anvende denne procedure, eftersom grænseblokaderne blev ophævet, men den forbeholder sig naturligvis retten til at gøre brug af denne mulighed, hvis omstændighederne måtte kræve det.

Kommissionen ønsker endelig at understrege, at den ud over de muligheder for at reagere, som den råder over inden for rammerne af forordning (EF) nr. 2679/98, ikke har til opgave at gribe ind i forbindelse med eventuelle sociale problemer i medlemsstaterne, der kan føre til den type aktioner, som forårsager de hindringer, som det ærede parlamentsmedlem har påpeget.

(1) EFT L 337 af 12.12.1998.